Só werk nuwe paspoort vir kindersArgieffoto Die regering het ’n nuwe kinderpaspoort bekend gestel wat voortaan vir oorsese reise deur alle Suid-Afrikaanse burgers onder die ouderdom van sestien jaar vereis sal word. Die kinderpaspoorte vervang die uiters ongewilde stelsel dat die kind se onverkorte geboortesertifikaat as reisdokument dien, soos die afgelope paar jaar die geval was, en bevat onder meer die besonderhede van albei ouers of die kind se voog(de). Om ŉ kinderpaspoort te kry, geld die volgende vereistes: * Die tersaaklike aansoekvorm (DHA-73) moet korrek ingevul word. * Die kind se Suid-Afrikaanse geboortesertifikaat moet getoon word en ’n afskrif daarvan moet die aansoek vergesel. * Twee kleurfoto’s van die kind wat aan paspoortregulasies voldoen, moet aangeheg wees. * Die voorgeskrewe paspoortgeld. * As die ouers getroud is, moet die kind en albei ouers teenwoordig wees wanneer die aansoek by die naaste kantoor van die departement van binnelandse sake of die naaste Suid-Afrikaanse ambassade of konsulaat ingedien word. Albei ouers moet die paspoortaansoek onderteken. Dit is belangrik om te besef dat ’n toestemmingsbrief en afskrif van die afwesige ouer se identiteitsdokument nie meer aanvaar word nie – die enigste uitsonderings waar albei ouers nie saam met die kind teenwoordig hoef te wees nie, word hierna uiteengesit: * As die ouers geskei is en volle ouerlike regte betreffend voogdyskap is nie aan slegs een ouer oorgedra nie, moet albei ouers en die kind teenwoordig wees wanneer die aansoek ingedien word, en albei ouers moet die aansoek onderteken. * As een ouer oorlede is, moet die oorspronklike doodsertifikaat by die indien van die aansoek vertoon word en ’n kopie van die doodsertifikaat moet die aansoek vergesel. * As die kind buite die huwelik gebore is, word die biologiese moeder se toestemming en teenwoordigheid vereis by die aansoek. Indien die ongetroude vader die regte van ’n ongetroude vader uitoefen soos gestipuleer in art. 21 van die Kinderwet, is die vader se toestemming ook nodig, en in so ’n geval moet albei ouers teenwoordig wees by die indien van die aansoek en die aansoek onderteken. * As die kind in die sorg van ’n voog(de) is wat nie die kind se ouers is nie, moet die voog(de) en die kind teenwoordig wees by die aansoek, die voog(de) moet die aansoek onderteken, en bewys van die toekenning van die voogdyskap deur die hooggeregshof moet saam met die aansoek ingedien word. * As enige ouer nie opgespoor kan word nie of as ’n ouer weier om teenwoordig te wees by die aansoek, die aansoek te ondersteun of die aansoek te onderteken, of as ’n dispuut oor enige van hierdie aspekte ontstaan, moet die kwessie deur ’n uitspraak van die Kinderhof besleg word. Die Kinderhof se uitspraak moet saam met die aansoek ingedien word.